ORDE do 1 de decembro de 2008 pola que se aproban os estatutos do Colexio Oficial de Graduados Sociais da Coruña e Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 16/01/2009

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza asignadas as competencias nesta materia en virtude do Decreto 37/2007, do 15 de marzo, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos no momento da entrada en vigor desta lei adaptarán os seus estatutos a ela.
Dando cumprimento a esta disposición, e así mesmo ao Real decreto 1415/2006, do 1 de setembro, polo que se aproban os estatutos xerais dos colexios oficiais de graduados sociais, o Colexio Oficial de Graduados Sociais da Coruña e Ourense acordou en asemblea extraordinaria, que tivo lugar o día 5 de novembro de 2008, a aprobación da modificación dos seus estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.-Aprobar os estatutos do Colexio Oficial de Graduados Sociais da Coruña e Ourense, que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 1 de decembro de 2008.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Estatutos do Colexio Oficial de Graduados Sociais da Coruña e Ourense
Título I
Do Colexio de Graduados Sociais
Artigo 1º.-Natureza e ámbito.
1. O Colexio Oficial de Graduados Sociais da Coruña e Ourense é unha corporación de dereito público, de carácter profesional, con personalidade xurídica propia e plena capacidade para o cumprimento dos seus fins.
2. Someterase na súa actuación e funcionamento aos principios democráticos e ao réxime de control orzamentario anual, coas competencias atribuídas nas disposicións legais e estatutarias.
Artigo 2º.-Membros.
1. Os colexios de graduados sociais estarán integrados polas persoas que teñan os títulos de graduado social, graduado social diplomado ou diplomado en relacións laborais, ou os que, calquera que sexa a súa denominación, os substitúan ou se creen no futuro co alcance e nivel equivalentes sempre que a lei atribúa aos que estean en posesión destes o dereito de acceso á profesión de graduado social e reúnan os requisitos exixidos por estes estatutos e polas normas que lle sexan de aplicación.
2. No exercicio profesional utilizarase exclusivamente a denominación de graduado social.
Artigo 3º.-Organización territorial.
1. Constitúese o Colexio Oficial de Graduados Sociais da Coruña e Ourense, con ámbito territorial das provincias da Coruña e Ourense.
2. O domicilio do Colexio de Graduados Sociais da Coruña e Ourense fíxase na cidade da Coruña, rúa José Luis Bugallal e Marchesi, número A5, piso 1º.
3. A segregación da provincia de Ourense deberá ser solicitada por trinta colexiados da provincia de Ourense, dos cales deberán ser quince exercentes, requirirá o acordo do colexio e deberá ser aprobada por decreto, despois do informe correspondente do Consello Galego de Colexios Oficiais de Graduados Sociais.
4. O Colexio de Graduados Sociais da Coruña e Ourense axustará ao previsto na lexislación autonómica de Galicia o uso do galego e, de ser o caso, ao disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 4º.-Réxime xurídico.
O Colexio de Graduados Sociais rexerase polas disposicións legais autonómicas ou estatais que o afecten; por estes estatutos; o do correspondente ao Consello Galego de Colexios Oficiais de Graduados Sociais, de ser o caso; os seus estatutos particulares; e polos regulamentos e acordos aprobados polos diferentes órganos corporativos no ámbito das súas respectivas competencias.
Artigo 5º.-Funcións dos colexios.
1. Corresponde ao Colexio de Graduados Sociais da Coruña e Ourense o exercicio das seguintes funcións dentro do seu ámbito territorial:
a) Ordenar, no ámbito da súa competencia, a actividade profesional dos colexiados, velando pola ética e a dignidade profesional e polo respecto debido aos dereitos dos particulares, e exercer a facultade disciplinaria na orde profesional e colexial.
b) Posuír a representación e defensa da profesión ante a Administración, institucións, xulgados e tribunais, entidades e particulares, con lexitimación para ser parte en cantos litixios afecten os intereses profesionais, e exercitar o dereito de petición, conforme a lei.
c) Cumprir e facer cumprir aos colexiados as leis e os estatutos profesionais, así como as normas e decisións adoptadas polos órganos colexiais en materia da súa competencia.
d) Organizar e xestionar a representación da quenda de oficio.
e) Informar os anteproxectos de disposicións de carácter xeral que se refiran ás condicións de exercicio da profesión, entre as cales figuran o ámbito, os títulos oficiais requiridos e o réxime de incompatibilidades con outras profesións.
f) Servir de vía de participación orgánica nas tarefas de interese xeral de acordo coas leis.
g) Participar nos consellos e organismos consultivos da Administración en materia de competencia da profesión do graduado social.
h) Estar representados nos padroados e consellos sociais universitarios radicados no ámbito territorial do colexio, sempre que así estea previsto no marco normativo vixente. O disposto neste punto, enténdese sen prexuízo da competencia da Administración pública por razón da relación funcionarial.
i) Participar na elaboración dos plans de estudio e informar das normas de organización dos centros docentes correspondentes á profesión de graduado social; manter contacto permanente con estes e preparar a información necesaria para facilitar o acceso ao exercicio profesional dos novos colexiados.
j) Organizar actividades e servizos comúns de interese para os colexiados, de carácter profesional, formativo, cultural, asistencial e de previsión, e outros análogos; prover o sostemento económico cos medios necesarios e organizar, de ser o caso, cursos para a formación profesional dos posgraduados.
k) Procurar a harmonía e colaboración entre os colexiados impedindo a competencia desleal entre estes.
l) Exercer as accións que as leis establecen para a represión da intrusión profesional.
m) Intervir, en vía de conciliación ou arbitraxe, nas cuestións que, por motivos profesionais, se susciten entre os colexiados.
n) Resolver por laudo, por instancia das partes interesadas, as discrepancias que poidan xurdir sobre o cumprimento das obrigas dimanantes dos traballos realizados polos colexiados no exercicio da profesión.
ñ) Emitir informe nos procedementos xudiciais ou administrativos en que se discutan honorarios profesionais, así como establecer, se é o caso, servizos voluntarios para o seu cobramento.
o) Exercer cantas funcións lles sexan encomendadas pola Administración e colaborar con esta mediante a realización de estudos, emisión de informes, elaboración de estatísticas e outras actividades relacionadas cos seus fins que lle poidan ser encomendadas ou acorde realizar por propia iniciativa.
p) Exercer a representación que establecen as leis para o cumprimento dos seus fins.
q) Facilitar aos xulgados e tribunais a relación dos colexiados que puidesen ser requiridos ou designados para intervir como peritos en asuntos xudiciais.
r) Visar os traballos profesionais dos colexiados de conformidade co que se dispoña, se é o caso, a lexislación correspondente.
s) Cantas outras funcións redunden en beneficio dos intereses profesionais dos colexiados.
t) As demais que veñan establecidas pola lexislación estatal ou pola Comunidade Autónoma de Galicia.
2. Os acordos, decisións e recomendacións do Colexio de Graduados Sociais con transcendencia económica observarán os límites do artigo 1 da Lei 16/1989, do 17 de xullo, de defensa da competencia, sen prexuízo de que os colexios poidan solicitar a autorización singular prevista no artigo 3 da devandita lei.
Artigo 6º.-Tratamento e indumentaria.
1. O Colexio Oficial de Graduados Sociais terá o tratamento de ilustre, salvo que, por outras circunstancias, lle corresponda un distinto.
2. O presidente do Colexio Oficial de Graduados Sociais terá o tratamento de ilustrísimo/a señor/a, salvo que, por outras circunstancias, lle corresponda un distinto.
3. O presidente do Colexio de Graduados Sociais e os membros da Xunta de Goberno do Colexio de Graduados Sociais usarán toga, así como a medalla correspondente aos seus cargos, en audiencia pública e actos solemnes aos cales asistan no seu exercicio.
4. Nos restantes actos oficiais observaranse as normas de protocolo.
Artigo 7º.-Insignia e logotipo.
A insignia profesional dos graduados sociais colexiados estará constituída pola balanza da xustiza, entre os pratos da cal hai dúas espigas de trigo que enmarcan unha roda dentada, símbolo do traballo, no pé do cal se lerá Iustitia Socialis, e ten como fondo uns raios dourados e fulgurantes.
Artigo 8º.-Distincións, honras e recompensas.
1. Nos actos oficiais solemnes os membros da Xunta de Goberno de cada colexio levarán unha medalla que reproduza a insignia profesional, na base da cal se lerá o título do colexio, suxeita con cordón de seda verde esmeralda. A devandita medalla será de ouro ou dourada para o presidente e de prata ou prateada para os restantes compoñentes da xunta.
2. As citadas medallas, expresadas en miniatura de dous centímetros, poderanas levar sobre calquera traxe os que posúan ou ocupasen cargos na Xunta de Goberno do colexio, así como polos colexiados de honra.
3. A Xunta de Goberno do colexio está facultada para premiar os méritos que, no exercicio da profesión, contraian os colexiados e os servizos que lle presten as persoas ou colectividades alleas ao colexio.
4. Créanse os títulos de presidente de honra e colexiado de honra, que poderán ser conferidos pola Xunta Xeral, por proposta da Xunta de Goberno do colexio para premiar os méritos que, no exercicio da profesión, contraian os colexiados e os servizos relevantes que lle presten as persoas ou colectividades alleas ao colexio. Ambos os dous títulos terán carácter vitalicio.
5. Os ex-presidentes e as persoas que teñan o título de presidente de honra terán dereito, nos actos públicos do colexio, a usar toga cos símbolos que distinguen o presidente e a ocupar neles un lugar preferente.
Título II
Dos colexiados
Capítulo I
Da incorporación
Artigo 9º.-Clases de colexiados.
No Colexio de Graduados Sociais existirán catro clases de colexiados:
a) Exercente libre da profesión por conta propia ben de forma individual, ben de forma asociada ou colectiva.
b) Exercente da profesión por conta allea mediando unha relación laboral, e sempre que tal contratación sexa precisamente na súa calidade de graduado social.
Cando a lexislación reguladora da respectiva función pública estableza o deber ou a posibilidade de colexiación profesional de determinados funcionarios, asimilaranse aos graduados sociais exercentes por conta allea aqueles graduados sociais que presten os seus servizos en calidade de funcionarios de organismos oficiais do Estado, comunidade autónoma, provincia ou municipio ou calquera outro en que ingresasen por razón do título de graduado social, graduado social diplomado ou de diplomado en relacións laborais ou os que, calquera que sexa a súa denominación, os substitúan ou se creen no futuro co alcance e nivel equivalentes, e lles fose exixido este título para obter o cargo, e sempre que a función que realizarán sexa a específica de graduado social.
c) Non exercente.
d) Emérito. Incluiranse nela os colexiados xubilados e as persoas que, por razón a circunstancias excepcionais apreciadas pola Xunta de Goberno, merezan esta consideración.
Artigo 10º.-Incorporación ao colexio.
A incorporación ao Colexio de Graduados Sociais require o cumprimento dos seguintes requisitos:
a) Ser maior de idade e non estar incurso en causa que impida o exercicio profesional.
b) Estar en posesión do título de graduado social, graduado social diplomado ou diplomado en relacións laborais ou os que, calquera que sexa a súa denominación, os substitúan ou se creen no futuro co alcance e nivel equivalentes ou do título estranxeiro homologado ou recoñecido en España como un dos anteriores.
c) Satisfacer a cota de ingreso e demais achegas que establecese o colexio por acordo da Xunta ou Asemblea Xeral.
Artigo 11º.-Requisitos do exercicio profesional.
1. Para o exercicio legal da profesión será requisito indispensable e suficiente estar incorporado en calidade de colexiado exercente ao colexio que se corresponda co domicilio profesional único ou principal do graduado social e cumprir os requisitos legais e estatutarios exixidos para tal fin.
2. Os profesionais titulados vinculados coa Administración pública mediante relación de servizos de carácter administrativo ou laboral non precisarán estar colexiados para o exercicio de funcións puramente administrativas nin para a realización de actividades propias da correspondente profesión por conta da Administración a que pertenzan, cando o destinatario inmediato daquelas sexa esa Administración. Si será obrigatoria, en consecuencia, a colexiación para o exercicio da actividade privada.
3. A incorporación ao Colexio de Graduados Sociais como exercente requirirá, ademais de cumprir as condicións xerais expresadas no artigo anterior, non estar incurso en causa de incompatibilidade ou prohibición.
4. Son circunstancias que impiden o exercicio da profesión de graduado social as que legalmente así se establezan e, entre elas, a título unicamente enunciativo, as seguintes:
a) A inhabilitación ou suspensión expresa para o exercicio da profesión en virtude de resolución xudicial ou corporativa firme.
b) As sancións disciplinarias firmes que leven consigo a suspensión do exercicio profesional ou a expulsión de calquera colexio de graduados sociais.
c) A invalidez no grao de incapacidade permanente total para a profesión de graduado social.
d) A incapacitación civil.
Artigo 12º.-Solicitude de colexiación.
1. A colexiación solicitarase mediante instancia dirixida ao presidente do colexio, achegando a esta a documentación pertinente.
O secretario do colexio examinará a instancia, así como os documentos unidos a esta, emitirá o correspondente informe e someterá a solicitude á decisión da Xunta de Goberno, que aceptará, denegará ou suspenderá a solicitude de incorporación dentro do prazo de dous meses.
A resolución será notificada ao interesado por escrito, co visto e prace do presidente do colexio.
A falta de resolución expresa da solicitude no prazo de seis meses legalmente establecido determinará que a incorporación ao colexio se entenda autorizada por silencio administrativo positivo.
2. Os solicitantes non admitidos poderán interpoñer recurso ordinario contra o acordo denegatorio no prazo dun mes contado desde a notificación deste, ante o Consello de Colexios da Comunidade Autónoma a través da Xunta de Goberno, que emitirá informe do recurso, ou, no seu defecto, ante o Consello Xeral.
Transcorridos tres meses desde a interposición do recurso sen que se ditase resolución, entenderase desestimado.
3. Os solicitantes non admitidos poderán retirar a súa documentación, agás a instancia, que quedará arquivada na Secretaría do colexio con expresión das causas da denegación.
Artigo 13º.-Rexistro.
1. Os novos colexiados quedarán inscritos no rexistro xeral do colexio por orde de admisión de instancia.
2. Ademais do citado rexistro xeral, a Secretaría do colexio terá ao seu cargo un rexistro especial de colexiados en exercicio, en que se indiquen os que exercen a profesión:
a) libre por conta propia ben de forma individual ou ben de forma asociada.
b) por conta allea mediando unha relación laboral cunha empresa ou corporación mediante relación especial.
3. A incorporación, xustificada mediante a certificación correspondente do colexio acredita o graduado social como tal, sen que sexa necesario ningunha designación ou nomeamento da Administración pública.
4. O secretario do colexio remitirá, ao principio de cada ano, a todos os xulgados e tribunais do seu territorio, así como aos organismos da Administración que teñan directa relación coa profesión, unha relación de todos os graduados sociais exercentes incorporados.
Artigo 14º.-Dereitos e deberes dos admitidos.
Os aspirantes admitidos satisfarán as cotas de incorporación, derramas e demais achegas aprobadas polo colexio, e entregaráselles o carné de colexiado e a insignia.
Artigo 15º.-Prestación de xuramento e promesa.
1. Os graduados sociais, antes de iniciar o seu exercicio profesional, deberán prestar xuramento ou promesa de acatamento á Constitución e ao resto do ordenamento xurídico, e de fiel cumprimento dos deberes da profesión de graduado social.
2. O xuramento ou promesa prestarase ante a Xunta de Goberno do Colexio de Graduados Sociais, na forma que a propia xunta dispoña, coa posibilidade de facelo por escrito de forma provisional.
3. No expediente persoal do colexiado deberá constar a prestación do xuramento ou promesa.
Artigo 16º.-Ámbito territorial do exercicio profesional.
1. O graduado social incorporado ao Colexio de Graduados Sociais poderá prestar os seus servizos profesionais libremente en todos os asuntos que lle sexan encomendados dentro do territorio do Estado español, no ámbito da Unión Europea e nos demais países, conforme a normativa vixente en cada caso.
2. Para actuar profesionalmente no ámbito territorial dun colexio diferente daquel a que estivese incorporado, o graduado social deberá comunicar, a través do colexio a que pertenza, aos colexios distintos ao da súa inscrición as actuacións que vaia realizar nas súas demarcacións, co fin de quedar suxeito ás competencias de ordenación, visado, control deontolóxico e potestade disciplinaria.
3. Cando o exercicio en territorio distinto ao de colexiación vaia ser habitual, abondará con comunicar esta circunstancia, a través do colexio de pertenza, ao colexio na demarcación do cal se vaia exercer, e quedará o colexiado suxeito ás competencias deste último en materia de ordenación, visado, control deontolóxico e potestade disciplinaria.
Capítulo II
Da perda da condición de colexiado
Artigo 17º.-Perda.
1. A condición de colexiado pérdese:
a) Por defunción ou declaración de falecemento.
b) Por baixa voluntaria, mediante comunicación dirixida ao presidente do colexio.
c) Por reiterado incumprimento da obriga de satisfacer as cotas ordinarias e extraordinarias que fosen acordadas, así como as demais cargas colexiais a que viñese obrigado. Enténdese por reiterado incumprimento o atraso de tres meses no pagamento de forma sucesiva ou alterna no período dun ano.
d) Por condena firme que supoña a inhabilitación para o exercicio da profesión de graduado social.
e) Por sanción firme de expulsión do colexio, acordada en expediente disciplinario.
2. Correspóndelle á Xunta de Goberno do colexio acordar, en resolución motivada, a perda da condición de colexiado nos supostos das letras c), d) e e) e, por outro lado, os incisos a) e b) deberán ser axeitadamente comprobados e contrastados polos correspondentes servizos do colexio afectado.
3. As baixas serán comunicadas ao Consello Xeral e ao Consello Galego de Colexios Oficiais de Graduados Sociais, de ser o caso.
4. Anualmente, o secretario do colexio porá en coñecemento dos xulgados e tribunais, e dos organismos da Administración que teñan directa relación coa profesión, os colexiados que causasen baixa.
5. No suposto da letra c) os colexiados poderán rehabilitar os seus dereitos aboando o debido, os seus xuros legais e a cantidade que corresponda como nova incorporación.
Artigo 18º.-Baixa de colexiados.
O graduado social que cause baixa no colexio perderá todos os dereitos inherentes a tal condición, e estará obrigado a devolver o carné de colexiado, sen prexuízo da responsabilidade en que poida incorrer por uso indebido deste. En caso de incumprimento da referida obriga o colexio anulará de oficio o carné de colexiado.
Capítulo III
Das incompatibilidades
Artigo 19º.-Causas de incompatibilidade.
O exercicio profesional de graduado social é incompatible con todas as actividades e funcións que na respectiva lei así se estableza.
Artigo 20º.-Exercicio profesional ilegal ou clandestino.
O Colexio de Graduados Sociais da Coruña e Ourense no ámbito territorial respectivo exercerá cantas accións, mesmo penais, procedan para evitar a intrusión profesional, polo que deberá ser demandado quen viñese exercendo funcións propias de graduado social clandestinamente ou, de forma pública e notoria, antes de solicitar a súa incorporación ao colexio respectivo.
Artigo 21º.-Comunicación de incompatibilidades e recursos.
1. O graduado social en quen concorra algunha das causas de incompatibilidade establecidas nas leis correspondentes deberá comunicalo á Xunta de Goberno do colexio e cesar inmediatamente na situación de incompatibilidade. De non o facer así a Xunta de Goberno do colexio acordará, logo de expediente con audiencia de interesado, a suspensión do graduado social no exercicio da profesión mentres subsista a incompatibilidade e comunicarao aos xulgados e tribunais en que o graduado social exercese a súa profesión, así como aos organismos da Administración que teñan directa relación coa profesión.
No caso de que se teña coñecemento de que un graduado social exerce a profesión malia estar incurso nunha causa de incompatibilidade establecida nas leis, o correspondente colexio deberá incoar un expediente sancionador -que pode ir precedido dunha información previa acerca da entidade dos feitos-, no curso do cal e con audiencia do interesado poderá acordar a súa suspensión no exercicio da profesión.
2. Desaparecida a incompatibilidade, o graduado social, logo de xustificación do devandito extremo, poderá instar da Xunta de Goberno do colexio correspondente o alzamento da suspensión.
3. O acordo polo cal se dá de baixa o graduado social por causa de incompatibilidade pode ser obxecto de recurso de alzada ante a Xunta de Goberno do Consello de Colexios da Comunidade Autónoma ou do Consello Xeral, se non existise aquel, nos termos establecidos na Lei de réxime xurídico das administracións públicas e do procedemento administrativo común.
4. A infracción do deber de cesar na situación de incompatibilidade así como o seu exercicio con infracción das incompatibilidades, directamente ou por persoa interposta, constituirá falta moi grave, sen prexuízo das responsabilidades que correspondan.
Capítulo IV
Dereitos e deberes dos colexiados
Artigo 22º.-Honras e distincións.
Os graduados sociais colexiados gozarán dos dereitos, honras, preferencias e consideracións recoñecidos polas leis á profesión.
Artigo 23º.-Dereitos.
Os colexiados terán os seguintes dereitos:
a) Permanecer no colexio, salvo que incorran nalgunha das causas determinantes da perda da condición de colexiado recollidas nos estatutos.
b) Ser defendidos polo colexio ante as autoridades, entidades e particulares no exercicio da profesión ou por motivo deste nas súas xustas reivindicacións.
c) Utilizar cantos servizos estableza o colexio, entre eles, biblioteca, institucións de previsión social e benéficas, publicacións e cantos outros poidan crearse, salvo aqueles que correspondan exclusivamente a colexiados exercentes.
d) Ser representados e apoiados pola Xunta de Goberno nas súas xustas reclamacións e nas negociacións por diferenzas que poidan xurdir como consecuencia do exercicio profesional.
e) Coñecer e estar informado da marcha do colexio.
f) Asistir a cantos actos de carácter corporativo realice o colexio.
g) Usar o carné de colexiado e a insignia correspondente.
h) Ser elixidos para os cargos da Xunta de Goberno do colexio, do Consello Galego de Colexios Oficiais de Graduados Sociais ou do Consello Xeral, sempre que se reúnan os requisitos establecidos.
i) Participar no labor cultural e formativo que realice o colexio.
j) Usar toga en audiencia pública e actos solemnes xudiciais.
k) Usar a denominación de asesor na materia correspondente como expresión específica do contido da profesión. Tal denominación de asesor e calquera outra deberá ir sempre precedida da expresión graduado social.
Artigo 24º.-Deberes.
Os colexiados terán os seguintes deberes:
a) Exercer en todo momento a profesión co debido decoro e dignidade.
b) Cumprir fielmente estes estatutos así como os propios de cada colexio, e as normas vixentes que sexan de aplicación á profesión de graduado social.
c) Actuar profesionalmente en toda ocasión baixo o seu nome e apelidos, sen prexuízo do previsto nos artigos 25 a 27 destes estatutos e do que poida establecerse pola lei en materia de sociedades profesionais.
d) Participarlle á secretaría do colexio, dentro do prazo de 30 días, os cambios de domicilio.
e) Satisfacer, dentro do prazo regulamentario, as cotas a cuxo pagamento veñen obrigados pola súa condición de colexiado, así como as derramas e demais cargas sociais.
f) Asistir persoalmente, salvo imposibilidade xustificada, ás xuntas xerais que teñan lugar no colexio, e participar nas eleccións que regulamentariamente se deban levar a cabo.
g) Comparecer ante a Xunta de Goberno ou ante calquera das comisión existentes cando fosen requiridos para iso.
h) Comunicar ao colexio as suplencias nas funcións profesionais por motivo de enfermidade, ausencia ou calquera outra causa.
i) Gardar a consideración e respecto debidos aos membros da Xunta de Goberno e das comisións do colexio, e cumprir os acordos adoptados por eles.
j) Desempeñar con celo e eficacia os cargos para os cales fosen elixidos e participar nas comisións cando fosen requiridos para iso pola Xunta de Goberno.
k) Gardar o segredo profesional, entendendo este como a obriga e o dereito de non revelar ningún feito dos cales teñan coñecemento por razón do exercicio profesional.
l) Usar toga en audiencia pública e actos solemnes xudiciais.
m) Representar os litigantes que acrediten insuficiencia de recursos nos casos previstos pola lei.
Capítulo V
Dos despachos colectivos
Artigo 25º.-Exercicio conxunto da profesión.
O graduado social poderá exercer a súa profesión conxuntamente con outros graduados sociais ou outros profesionais, baixo calquera das formas que se recoñezan na lexislación vixente, especialmente tendo en conta o regulado na Lei 2/2007, do 15 de marzo, de sociedades profesionais.
Artigo 26º.-Rexistro de despachos colectivos.
Os despachos colectivos de graduados sociais inscribiranse nos rexistros públicos que se establecen no artigo 8 da Lei 2/2007 e no rexistro especial de sociedades profesionais do colexio que se creará en cumprimento da citada norma legal e naqueles rexistros públicos que no seu momento se establezan no ordenamento xurídico, facendo constar os nomes e circunstancias dos graduados sociais que os integren e cumprindo as obrigas de rexistro colexial que a cada un deles lle resulten aplicables conforme a lexislación vixente.
Artigo 27º.-Requisitos.
Todos os graduados sociais integrados nunha sociedade profesional ou despacho colectivo deberán estar incorporados individualmente ao colexio correspondente como exercentes.
Título III
Dos órganos do colexio
Capítulo I
Da Xunta de Goberno
Artigo 28º.-Órganos do colexio.
Os órganos do colexio son os seguintes:
a) A Xunta Xeral de colexiados.
b) A Xunta de Goberno.
c) O presidente.
Artigo 29º.-Competencia da Xunta de Goberno.
1. O Colexio de Graduados Sociais rexerase por unha Xunta de Goberno, que será o órgano de execución e xestión dos acordos da Xunta Xeral, posuirá con carácter permanente a administración do colexio e terá en todo momento a plena representación da corporación.
2. Ademais das que se establecen nestes estatutos, serán atribucións da Xunta de Goberno:
A) En xeral:
1ª Someter a votación nas xuntas xerais asuntos concretos de interese colexial, na forma que estableza a propia Xunta de Goberno.
2ª Resolver sobre a admisión de titulados que soliciten incorporarse ao colexio.
3ª Velar para que os colexiados observen boa conduta nas súas relacións cos órganos xurisdicionais, cos seus compañeiros e cos seus clientes, así como que no desempeño da súa función profesional despreguen a necesaria dilixencia e competencia.
4ª Impedir o exercicio da profesión aos que, sendo colexiados ou non, a exercesen en forma e baixo condicións contrarias á legalidade vixente.
5ª Impedir a intrusión e perseguir os infractores do regulado no número anterior, así como as persoas, naturais ou xurídicas, que faciliten o devandito irregular exercicio profesional, e exercer fronte a elas cantas accións xurisdicionais fosen necesarias ou convenientes.
6ª Propoñer á Xunta Xeral a adopción dos acordos que considere procedentes, en canto á cantidade que deba satisfacer cada colexiado por dereitos de incorporación.
7ª Propoñer á Xunta Xeral a determinación das cotas que deben pagar os colexiados exercentes, os exercentes de empresa e os non exercentes, para sostemento das cargas e servizos colexiais.
8ª Propoñer, se o estima necesario, a imposición de cotas extraordinarias aos seus colexiados, con aprobación da Xunta Xeral.
9ª Recadar o importe das cotas establecidas para o sostemento das cargas do colexio, que incluirán a repartición das cotas do colexio para o Consello de Colexios da Comunidade Autónoma, de ser o caso, e para o Consello Xeral.
10ª Convocar eleccións para prover os cargos da Xunta de Goberno.
11ª Convocar xuntas ordinarias e extraordinarias, sinalando a orde do día para cada unha.
12ª Exercer as facultades disciplinarias respecto aos colexiados, de acordo co previsto nestes estatutos.
13ª Propoñer á Xunta Xeral a aprobación dos regulamentos de orde interior que xulgue convenientes.
14ª Nomear as comisións ou seccións de colexiados que fosen necesarias para o estudo das materias que poidan interesar aos fins da corporación e á defensa e promoción do colectivo profesional.
15ª Velar para que no exercicio profesional se observen as condicións de dignidade e prestixio que corresponden ao graduado social, provendo o necesario ao amparo daquelas.
16ª Informar os colexiados con prontitude de cantas cuestións coñeza e poidan afectalos, xa sexa de índole corporativa, colexial, profesional ou cultural.
B) Con relación aos órganos xurisdicionais:
1ª Fomentar e estreitar as relacións de respectuosa cordialidade entre o colexio e os seus colexiados coa maxistratura e os funcionarios ao servizo da Administración de xustiza en xeral, e cos xulgados do social e os seus funcionarios, en particular.
2ª Promover a organización dun sistema de asistencia que permita contar cos servizos dun graduado social por parte dos que carezan de recursos económicos para sufragalos.
3ª Velar para que no exercicio da función representativa que teñen os colexiados, de acordo coa Lei orgánica do poder xudicial, cumpran estes coas obrigas inherentes á súa función, de acordo co disposto no ordenamento xurídico profesional de aplicación.
4ª Velar para que, nos mesmos casos, os graduados sociais cumpran as obrigas a que se refire a Lei orgánica do poder xudicial e, en audiencia pública, reunións dos órganos xurisdicionais en que proceda e actos solemnes xudiciais, usen toga e en estrados senten á mesma altura que as autoridades, funcionarios e profesionais mencionados no devandito precepto.
5ª Perseguir, nos mesmos casos, os comportamentos contrarios ao deber de gardar segredo dos asuntos que os colexiados coñezan por razón da súa actuación profesional e impoñer as sancións disciplinarias pertinentes.
6ª Amparar os colexiados que, nos mesmos supostos, vexan vulnerado o seu dereito a non ser obrigados a declarar sobre os feitos ou noticias de que coñezan por razón de calquera das modalidades da súa actuación profesional.
C) Con relación aos organismos oficiais:
1ª Defender, cando o considere procedente e xusto, os colexiados no desempeño das funcións da profesión ou con ocasión destas.
2ª Promover no seo do Goberno, das autoridades e de cantos organismos oficiais con que teña relación a actividade de graduado social, canto se considere beneficioso para o interese común e para a recta e pronta Administración de xustiza.
3ª Informar de palabra ou por escrito, en nome do colexio, en cantos proxectos ou iniciativas o requiran.
D) Con relación aos recursos económicos do colexio:
1ª Recadar, distribuír e administrar os fondos do colexio.
2ª Redactar os orzamentos e render as contas anuais.
3ª Propoñerlle á Xunta Xeral o investimento ou disposición do patrimonio colexial, se se tratase de inmobles.
3. Correspóndelle igualmente á Xunta de Goberno velar por que os acordos, decisións e recomendacións con transcendencia económica se adapten ás exixencias da lexislación de defensa da competencia.
Artigo 30º.-Composición da Xunta de Goberno.
1. A Xunta de Goberno comporase dun presidente, cargo que deberá recaer necesariamente nun colexiado en exercicio e que deberá continuar séndoo durante todo o seu mandato, que a presidirá, dous vicepresidentes, un secretario, un tesoureiro, un interventor-contador, un vicesecretario, catro vogais exercentes e dous vogais non exercentes.
2. A Xunta Xeral elixirá o cargo de presidente por proclamación e mediante votación nominal específica. Os cargos da Xunta de Goberno de vicepresidente, secretario, tesoureiro, interventor-contador e vicesecretario serán designados pola propia xunta entre os vogais exercentes elixidos pola Xunta Xeral e por proposta do presidente.
3. Os cargos da Xunta de Goberno terán unha duración de catro anos, renovaranse por metade cada dous e poderán ser reelixidos sen limitación.
4. Nos colexios de nova creación, a primeira renovación por metade realizarase aos dous anos e recaerá sobre aqueles colexiados que obtiveron menor número de votos.
Artigo 31º.-Exercicio dos cargos.
1. O exercicio dos cargos de presidente e vogal da Xunta de Goberno terá o carácter de honorífico e gratuíto.
2. Poderán ser candidatos todos os colexiados pertencentes ao ámbito territorial do colexio que se atopen en alta e ao día no pagamento das súas cotas colexiais, cun mínimo de dous anos de colexiación ininterrompida, no período inmediatamente anterior á convocatoria electoral, na modalidade para a que optan, e que, tendo a condición de electores, non estean incursos en prohibición ou incapacidade legal ou estatutaria.
3. Non poderán formar parte das xuntas de goberno os que non estean no pleno gozo dos seus dereitos civís e corporativos.
Artigo 32º.-Provisión de cargos vacantes.
1. Se por calquera motivo quedase vacante algún ou algúns dos cargos da Xunta de Goberno antes da expiración do mandato regulamentario, o cargo vacante será provisto mediante acordo da propia Xunta de Goberno, entre colexiados que reúnan as condicións de elixibilidade para o cargo de que se trate; os así designados deberán someterse a ratificación na primeira Xunta Xeral ordinaria que teña lugar ou ben extraordinaria que poida convocarse para o efecto e, en tal caso, exercerán o cargo polo período de mandato que restase ao substituído.
2. Exceptúase o presidente, que se substitúe regulamentariamente polo vicepresidente que corresponda ata a primeira Xunta Xeral ordinaria que teña lugar ou a extraordinaria que poida convocarse para a súa elección.
3. Tamén se procederá á elección parcial de vogais cando non sexa posible cubrir as vacantes polo sistema previsto no número 1.
4. Cando non fose posible cubrir máis da metade das vacantes, o Consello Galego de Colexios Oficiais de Graduados Sociais, ou no seu defecto o Consello Xeral, designará unha Xunta Provisional entre o primeiro terzo dos colexiados máis antigos, a cal convocará eleccións no prazo de trinta días.
Capítulo II
Da elección da Xunta de Goberno
Artigo 33º.-Electores e elixibles.
1. Todos os membros da Xunta de Goberno serán elixidos por votación axustada ao principio de libre e igual participación dos colexiados. O voto de cada colexiado exercente, sexa libre por conta propia ou por conta allea, terá dobre valor, mentres que o dos non exercentes e eméritos terá valor simple.
2. Figurarán como electores todos os inscritos no censo que se atopen no exercicio dos seus dereitos e ao día nos seus deberes colexiais. O censo formarao a Xunta de Goberno ou, se é o caso, a Xunta Provisional, constarán nel todos os colexiados incorporados ao colexio cun mes de antelación á data de convocatoria das eleccións e incluirá todos os datos que fagan posible a elección. A propia Xunta de Goberno ou, se é o caso a Xunta Provisional, resolverá as reclamacións que poidan suscitarse, dentro dos tres días seguintes á súa presentación, que, en todo caso, deberá producirse non máis tarde do quinto día anterior á elección.
3. Poderán ser candidatos os colexiados que, gozando da condición de electores, non estean incursos en prohibición ou incapacidade legal ou estatutaria e sexan proclamados de acordo coas normas e condicións estatutarias.
4. Tamén poderán ser candidatos os colexiados que, procedentes doutro colexio e gozando da condición de electores, non estean incursos en prohibición ou incapacidade legal ou estatutaria no colexio de procedencia, o cal procederá a certificar a alta colexial e a trasladar o expediente. Estes colexiados conservarán a antigüidade e modalidade colexial do colexio de procedencia.
Artigo 34º.-Votacións.
1. A votación para a elección dos membros da Xunta de Goberno exercerase persoalmente en forma secreta ao se realizar a Xunta Xeral ordinaria de cada exercicio ou na extraordinaria que para estes efectos deberá convocarse nos casos de vacante do presidente ou da mayoría dos vogais. A Xunta de Goberno poderá tamén convocar Xunta extraordinaria co único obxecto de realizar separadamente a elección.
2. As votacións para esta elección de cargos vacantes da Xunta de Goberno serán sempre por papeleta e non serán válidas as designacións feitas por aclamación.
3. As papeletas serán azuis (voto dobre), para colexiados exercentes e de empresa, e brancas (voto simple), para os colexiados non exercentes e eméritos.
4. O voto poderá emitirse por correo certificado, para iso o elector solicitará da correspondente Xunta de Goberno, a partir da data da convocatoria e ata o décimo día anterior á votación, un certificado de inscrición no censo; remitirá a Secretaría a devandita certificación ao domicilio que figure na base de datos do colexio ou retiraraa persoalmente o interesado.
5. Para que o voto sexa válido deberá enviarse por correo certificado nun sobre dirixido á Secretaría do colexio coa lenda «Eleccións», que conterá a certificación de inscrición no censo e o sobre de votación pechado coa papeleta dentro.
6. No non regulado expresamente nestes estatutos para a elección dos membros da Xunta de Goberno observarase o previsto na Lei orgánica de réxime electoral xeral vixente e demais normas complementarias en canto fosen de aplicación.
Artigo 35º.-Convocatoria de eleccións e proclamación de candidatos.
1. A convocatoria das eleccións faraa o vicepresidente no caso de elección unicamente do presidente e nos demais casos a Xunta de Goberno ou, de ser o caso, a Xunta Provisional, cunha antelación polo menos de trinta días naturais.
2. As candidaturas deberán presentarse na Secretaría do colexio no seu horario de oficina, con quince días naturais de antelación, como mínimo, á realización das eleccións. Poderán ser conxuntas ou individuais e deberán de subscribilas só os candidatos. Conterán o compromiso previo de prestar xuramento ou promesa segundo o establecido no Real decreto 707/1979, do 5 de abril, así como obediencia ao ordenamento xurídico profesional contido nestes estatutos.
3. A proclamación de candidatos faraa a Xunta de Goberno ou, se é o caso, a Xunta Provisional, dentro dos dous días hábiles ao seguinte da finalización do prazo para presentar as candidaturas. As impugnacións que se produzan, que deberán interpoñerse en prazo de dous días hábiles desde a notificación do acordo, serán resoltas pola mesma Xunta de Goberno antes de que teña lugar a votación.
Artigo 36º.-Mesa electoral e campaña electoral.
1. A mesa electoral estará integrada por tres membros designados pola propia Xunta de Goberno, excluídos os que sexan candidatos e os asociados ou parentes ata o terceiro grao inclusive por consanguinidade ou afinidade dos candidatos.
Serán presidente e secretario da mesa os que o sexan da Xunta de Goberno ou os que designe a Xunta de Goberno para substituílos. A mesa electoral tomará os seus acordos por maioría de votos dos seus compoñentes.
2. Cando o número de candidatos proclamados resulte igual ou inferior ao dos vogais da xunta que se vai elixir, a proclamación equivalerá á elección, e esta, polo tanto, non se deberá efectuar. Produciranse as mesmas consecuencias cando se trate da elección só de presidente e se proclame un único candidato.
3. Os candidatos proclamados poderán efectuar, á súa costa, as actividades de campaña electoral axustadas ao ordenamento xurídico. Non poderán utilizarse para tal efecto locais nin outros medios materiais ou persoais dos colexios, agás o dereito a que se lles facilite unha copia do censo electoral, así como os sobres e papeletas para a elección e, se é o caso, xogos de etiquetas cos enderezos de todos os colexiados.
4. Cada candidatura conxunta ou cada candidato individual poderá designar outro colexiado que actúe como interventor na mesa electoral, e isto deberá comunicalo por escrito á Xunta de Goberno, polo menos con 2 días de antelación ao da votación. A Xunta de Goberno facilitará ao designado un documento acreditativo.
Artigo 37º.-Exercicio do voto e escrutinio.
1. A votación efectuarase coincidindo co inicio da Xunta Xeral e terá unha duración mínima de dúas horas.
2. A votación terá lugar, en cada mesa electoral, en dúas urnas separadas, unha para colexiados exercentes libres por conta propia e por conta allea, e outra para non exercentes e eméritos. Os electores entregarán persoalmente a quen presida a mesa as súas papeletas de voto, introducidas en sobre oficial, e este introduciraas na urna correspondente, o que se anotará na lista do censo. Votarán en último lugar os interventores, se os houbese, e os membros da mesa. Por fin, introduciranse nas urnas os votos recibidos por correo que cumpran os requisitos estatutarios.
3. Para os efectos de votación sinalaranse cunha X os candidatos que se desexe votar, fixándose como tope de votación por colexiado o número de vacantes motivo das eleccións.
4. Serán válidas unicamente as papeletas e sobres oficiais entregados polo colexio aos candidatos e electores, que terán unhas e outros á súa disposición, na sede colexial, antes e durante a votación.
5. O escrutinio, realizado pola mesa electoral, será público, e autorizará o secretario a correspondente acta, que subscribirán os interventores e os demais membros da mesa. Incluiranse as reclamacións que procedesen, que serán imprescindibles para ulteriores recursos. Só se conservarán aquelas papeletas que fosen obxecto de impugnación.
6. No caso de producirse empate en número de votos, será elixido o candidato de maior antigüidade no colexio e, de ser igual, o de maior idade.
7. Contra os acordos das xuntas de goberno e mesas electorais relativas ás eleccións poderán interpoñerse, salvo o expresamente previsto neste capítulo, os recursos, que non terán efectos suspensivos, establecidos con carácter xeral nestes estatutos.
Artigo 38º.-Constitución da Xunta de Goberno electa.
1. No prazo de cinco días desde a constitución da Xunta de Goberno, comunicarase esta ao Consello Xeral e, se é o caso, ao Consello Galego de Colexios Oficiais de Graduados Sociais, e a través destes ao ministerio e consellería autonómica correspondentes, informando da súa composición e o cumprimento dos requisitos legais. De igual forma se procederá cando se produzan modificacións.
2. Os elixidos como presidente e demais membros da Xunta de Goberno, antes de tomar posesión dos seus cargos, deberán proceder a prestar o xuramento ou promesa conforme o establecido no Real decreto 707/1979, do 5 de abril, así como obediencia ao ordenamento xurídico profesional contido nestes estatutos.
3. O presidente tomará posesión ante a Xunta Xeral no acto de ser elixido e os demais membros na primeira Xunta de Goberno.
Capítulo III
Dos cargos e do funcionamento da Xunta de Goberno
Artigo 39º.-O presidente.
1. O presidente exercerá a representación oficial e legal do colexio, tanto en xuízo como fóra del e nas relacións cos poderes públicos e autoridades; será o executor dos acordos do colexio; convocará e presidirá as sesións das xuntas xerais e das xuntas de goberno, así como das comisións de traballo a que asista; coordinará o labor dos distintos órganos colexiais, presidirá todos eles cando asista e resolverá os empates co seu voto de calidade se aqueles subsistisen durante dúas votacións sucesivas.
2. O presidente do colexio asumirá igualmente por delegación todas as funcións do colexio nos casos de urxencia que así o requiran e poderá adoptar as resolucións e medidas pertinentes baixo a súa responsabilidade e coa reserva de sometelos ao coñecemento e validación da Xunta de Goberno.
3. O presidente do colexio será o ordenador dos cobramentos e dos pagamentos, asinará a documentación colexial e autorizará co seu visto e prace as certificacións expedidas polo secretario e as actas da Xunta Xeral e da de Goberno. A ordenación de cobramentos e pagamentos poderá delegala con carácter xeral no tesoureiro, caso en que o presidente as autorizará co seu visto e prace.
4. Incumbe ao presidente do colexio, en particular, fomentar e manter entre todos os colexiados/as relacións de compañeirismo e a tutela dos dereitos da profesión, do colexio e dos seus integrantes, ademais de cantas atribucións determinen os estatutos de cada colexio.
Artigo 40º.-O vicepresidente ou vicepresidentes.
1. O vicepresidente e, de ser o caso, os vicepresidentes pola súa orde substituirán o presidente, no caso de vacante, ausencia ou enfermidade e en todas aquelas comisións que lles encomende o presidente, con carácter permanente ou ocasional, e é necesario informar a este do desenvolvemento das súas tarefas.
2. Nos casos xustificados, o vicepresidente ou vicepresidentes tamén poderán representar o colexio para todos os efectos legais e, en caso de imposibilidade do presidente, asistirán no seu lugar ás xuntas do Consello Xeral con todos os seus dereitos e obrigas.
Artigo 41º.-O secretario.
1. Correspóndelle ao secretario redactar as actas, correspondencia e comunicacións oficiais, dirixir os traballos administrativos do colexio e levar o arquivo e custodia da súa documentación.
2. O secretario terá tamén ao seu cargo a expedición de certificacións, co visto e prace do presidente, legalización de sinatura de colexiados e redacción da memoria anual do colexio.
3. O control directo e inmediato de todos os servizos colexiais e das persoas afectas ao seu equipo corresponderá ao secretario.
4. Por acordo da Xunta Xeral o colexio poderá contratar un xerente ou director técnico, profesional na materia, que deberá ser graduado social colexiado. En todo caso o nomeamento e remoción corresponderalle á Xunta de Goberno, e terá o xerente ou director técnico as funcións de xestión administrativa propias de toda xerencia ou dirección técnica, sen menoscabo das funcións estatutarias dos cargos electivos, salvo expresa delegación para concretos casos que acorden o presidente, o secretario ou calquera membro da Xunta de Goberno das súas facultades executivas estatutariamente recoñecidas a cada un.
Artigo 42º.-O tesoureiro.
O tesoureiro materializará a recadación e custodia dos fondos do colexio; dará a estes o investimento que corresponda segundo os acordos da Xunta de Goberno; levará inventario dos bens do colexio, dos cales será administrador; e ingresará e retirará fondos das contas bancarias, conxuntamente co presidente.
Artigo 43º.-O interventor-contador.
1. Correspóndelle ao interventor-contador a intervención de todos os documentos contables, así como a redacción para a súa aprobación pola Xunta Xeral de todos os balances, contas e orzamentos, e o seu control.
2. O tesoureiro e o interventor-contador substitúense reciprocamente no caso de vacante, ausencia ou enfermidade.
Artigo 44º.-Substitucións.
Os cargos de vicepresidente segundo ou sucesivos ou de vicesecretario substituirán, respectivamente, o vicepresidente ou vicepresidentes, pola súa orde, e o secretario.
Artigo 45º.-Funcionamento da Xunta de Goberno.
1. A Xunta de Goberno reuniranse, polo menos, unha vez ao mes, salvo o que cada colexio considere como período vacacional e, en todo caso, sempre que a convoque o presidente ou o solicite a cuarta parte dos seus compoñentes.
2. A convocatoria acordaraa o presidente e incluirá a orde do día, sen prexuízo de se trataren aqueles asuntos que este declare urxentes.
3. As xuntas de goberno quedarán validamente constituídas en primeira convocatoria se concorren a maioría dos seus compoñentes; e en segunda convocatoria se asisten o presidente, o secretario ou membros en que deleguen e tres vogais.
4. A asistencia ás sesións da Xunta de Goberno será obrigatoria para todos os seus membros. Será causa de cesamento e conseguinte substitución regulamentaria, acordados pola propia Xunta, a falta de asistencia inxustificada a tres sesións consecutivas ou cinco alternas no prazo dun ano.
5. Os acordos adoptaranse por maioría de votos de asistentes, correspondendo ao presidente o voto de calidade.
Artigo 46º.-Comisións e relatorios.
A Xunta de Goberno nomeará, de entre os seus membros, os compoñentes das comisións seguintes:
1. Comisión de cultura, que terá por misión:
a) A organización de cursos, seminarios, conferencias e coloquios que crean convenientes para a formación e perfeccionamento dos colexiados.
b) A organización, actualización e posta ao día da biblioteca do colexio, que comprenderá, principalmente, obras e revista de carácter profesional.
c) O servizo de información científica e técnica para os colexiados.
d) A edición da revista ou boletín que publique o colexio para a información dos seus membros e dos organismos e entidades relacionados co seu labor.
e) A organización e desenvolvemento, con carácter permanente, de seminarios ou equipos de traballo dedicados a afondar nas materias sociais e laborais.
2. Comisión de relacións públicas: terá o labor de propoñer e informar á Xunta de Goberno sobre asuntos de interese para a corporación, asistencia a actos en que debe estar representado o colexio; a planificación e desenvolvemento de actos públicos, contactos cos medios de comunicación social e organización de campañas de prensa, así como participación dos colexios en congresos e asembleas sobre problemas sociais e laborais.
3. Comisión de ética e honorarios profesionais: deberá informar á xunta sobre actividades dos colexiados que non se axusten á ética e a á honra profesional, así como sobre a procedencia de actualización de honorarios mínimos profesionais, e, dun xeito especial, emitir o seu parecer sobre as reclamacións contra minutas de graduados sociais por non encontralas correctas.
4. Comisión de intrusión: velará por que persoas ou entidades alleas á profesión de graduado social non invadan a súa esfera de acción contravindo os preceptos vixentes sobre a materia, efectuando propostas á Xunta de Goberno dos correspondentes expedientes administrativos ou accións ante a xurisdición que proceda, unha vez practicada sucinta información das denuncias e documentos que se lle participen.
5. Ademais das comisións que establecen os estatutos, a Xunta de Goberno poderá crear todas aquelas que considere oportunas, xa sexa con carácter permanente ou transitorio, determinando as súas respectivas misións e labores e o réxime do seu funcionamento.
6. Todas as comisións e relatorios serán presididas polo presidente do colexio, se asistise, ou polo membro da Xunta de Goberno que designase. Os acordos terán o carácter de propostas, que deberán ser elevadas á Xunta de Goberno para a súa aprobación ou desestimación.
Capítulo IV
Da Xunta Xeral
Artigo 47º.-Definición.
A Xunta Xeral do colexio, que pode ser ordinaria ou extraordinaria, é o órgano supremo de decisión colexial. Intégrana a totalidade dos graduados sociais adscritos ao colexio que estean no pleno gozo dos seus dereitos.
Artigo 48º.-Orde do día.
1. A Xunta Xeral ordinaria terá lugar dentro do primeiro semestre de cada ano para tratar os asuntos seguintes:
1º Lectura e aprobación, se é o caso, da acta da xunta anterior.
2º Exame e aprobación, se é o caso, da memoria anual.
3º Exame e votación do balance e contas anuais de ingresos e gastos e do orzamento para o exercicio.
4º Exposición polo presidente da actuación e desenvolvemento do colexio durante o ano anterior, e do estado en que están as xestións realizadas en defensa dos intereses dos colexiados.
5º Proposicións da Xunta de Goberno.
6º Proposicións e rolda de intervencións dos colexiados.
7º Elección de cargos vacantes, cando procedese e salvo que a Xunta de Goberno acordase convocar para iso Xunta extraordinaria co único obxecto de realizala separadamente.
2. O Consello Xeral ou, se é o caso, o Consello Galego de Colexios Oficiais de Graduados Sociais poderá autorizar que a realización da Xunta Xeral ordinaria teña lugar durante o segundo semestre do ano, se concorre causa bastante para iso e por petición da Xunta de Goberno respectiva.
Artigo 49º.-Admisión de proposicións.
1. As proposicións dos colexiados ante a Xunta Xeral ordinaria deberán ser entregadas á Xunta de Goberno para que esta as examine e forme criterio sobre elas, cunha antelación mínima de cinco días hábiles respecto da data en que debe ter lugar a reunión, e deberán levar como mínimo a sinatura de dez colexiados, dos cales sete como mínimo serán exercentes. A Xunta Xeral acordará, despois da súa lectura, se procede ou non discutir as proposicións así formuladas.
2. Dos requisitos anteriores exceptúanse as proposicións incidentais e de orde que se presenten durante a realización da xunta por un ou varios asistentes, sobre a procedencia da cal resolverá o que presida, e que nunca poderán referirse a asuntos que deban ser sometidos á consideración da Xunta Xeral e que non estean expresamente incluídos na orde do día.
Artigo 50º.-Requisito da convocatoria.
1. As convocatorias ás xuntas xerais ordinarias ou extraordinarias faranse por escrito, en papeleta de citación nominativa, e enviaranse a cada un dos colexiados; poderanse utilizar para iso as novas tecnoloxías da comunicación que permitan ter constancia da súa recepción e lectura.
2. A convocatoria deberá cursarse polo menos con oito días hábiles de antelación á súa celebración. En caso de urxencia, a xuízo da Xunta de Goberno ou do presidente, poderá reducirse este prazo a cinco días hábiles.
Artigo 51º.-Convocatoria de xuntas extraordinarias.
1. As xuntas xerais extraordinarias convocaranse por iniciativa da Xunta de Goberno ou ben por solicitude por escrito dunha terceira parte dos colexiados, na cal expresarán as causas que xustifiquen a petición, dirixida á Xunta de Goberno e puntualizando os asuntos concretos que se deban estudar, con excepción de calquera outro.
2. A Xunta de Goberno só poderá denegar a convocatoria cando a petición que cumpra os requisitos expresados sexa contraria á lei ou allea aos fins colexiais. Noutro caso, iniciará os debates o primeiro asinante da petición.
3. A Xunta Xeral extraordinaria deberá ter lugar no prazo de trinta días naturais, computados desde o acordo da Xunta de Goberno ou desde a presentación da solicitude.
Artigo 52º.-Réxime xeral dos debates.
1. As xuntas xerais ordinarias e extraordinarias terán lugar sempre no día e hora sinalados, ben sexa en primeira convocatoria, de asistir como mínimo a metade máis un dos colexiados, ou en segunda, trinta minutos despois, calquera que sexa o número dos asistentes.
2. O presidente dirixirá os debates, poderá conceder ou suspender o uso da palabra e chamará á orde aos colexiados que se excedesen na extensión ou alcance das súas discusións, non se cinguisen á materia discutida ou faltasen ao respecto á súa autoridade, a algún compañeiro, á Xunta ou á Asemblea, e poderá expulsar do local a quen, chamado á orde dúas veces, lle desobedecese.
3. Como regra xeral, nos temas que sexan obxecto de debate só se permitirán, como máximo, dúas quendas en pro e dous en contra, salvo nos asuntos de excepcional interese a criterio do presidente.
4. As xuntas xerais non se darán por rematadas mentres non se discutisen e recaese acordo sobre todos os puntos da orde do día. Non obstante, salvo os casos de elección para cargos da xunta de goberno, poderá suspendelas quen as presida cando as sesións se prolonguen máis de catro horas, e continuarán o mesmo día ou o seguinte hábil.
Artigo 53º.-Votacións.
1. As votacións realizadas nas xuntas xerais serán de tres clases: ordinaria, nominal e por papeleta. Entenderase que existe unanimidade nunha votación cando ao preguntar o presidente se se aproba o asunto sometido a debate ningún colexiado manifeste o contrario. En todo caso, o presidente poderá propoñer que se realice a votación.
2. A votación ordinaria verificarase levantándose primeiro os que aproben a cuestión que se debate e despois os que a desaproben, e efectuarase sempre que a pida un colexiado.
3. A votación nominal realizarase dicindo cada colexiado asistente os seus dous apelidos, seguido da palabra si ou non, e terá lugar cando o soliciten cinco colexiados como mínimo.
4. A votación por papeleta deberá realizarse cando afecte cuestións persoais dun ou máis colexiados, cando a pida a terceira parte dos asistentes á xunta ou a propoña o presidente. As votacións para o nomeamento de cargos vacantes da Xunta de Goberno serán sempre por papeletas e non serán válidas as designacións feitas por aclamación.
5. En toda votación, o sufraxio de cada colexiado en exercicio libre por conta propia ou por conta allea terá o valor de dobre, mentres que o do non exercente será considerado simple.
Artigo 54º.-Escrutinio.
Sen prexuízo do establecido nestes estatutos para a elección de cargos vacantes da Xunta de Goberno, o secretario da corporación será o encargado de escrutar os votos emitidos nas xuntas xerais nos demais casos. Para tal efecto será auxiliado por dous asistentes á reunión designados pola propia Xunta Xeral.
Artigo 55º.-Moción de censura.
1. Os colexiados poden exercer o dereito de censurar o presidente ou algún dos membros da Xunta de Goberno ou esta en Pleno.
2. A petición de moción de censura deberá vir subscrita por unha terceira parte dos compoñentes do colexio e só poderá adoptarse en Xunta Xeral extraordinaria convocada expresamente con este único obxecto.
3. Para que teña lugar a Xunta Xeral será necesario que asistan a ela a maioría absoluta dos colexiados. A mesma maioría absoluta deberá votar favorablemente a censura para que esta prospere.
4. Cando prosperase a moción de censura, procederase a prover os cargos vacantes de acordo co previsto para tal suposto nestes estatutos, dando coñecemento de todo iso ao Consello Xeral e ao Autonómico, se é o caso.
Título IV
Do réxime económico do colexio
Artigo 56º.-Recursos económicos.
Os recursos económicos do colexio serán os seguintes:
1. Os recursos ordinarios constituídos por:
a) A cotas de ingreso e de incorporación ao colexio, cuxas contías fixará a Asemblea Xeral por proposta da Xunta de Goberno.
b) As cotas ordinarias e extraordinarias que deben satisfacer os colexiados para o mantemento do colexio.
c) As derramas que acorde a Asemblea Xeral para o levantamento de cargas colexiais ou para calquera investimento extraordinario.
d) Os ingresos que obtivese por publicacións que realice e por matrículas de cursos que poida organizar e polos dereitos por prestación de servizos aos seus colexiados, expedición de certificacións, impresos e outros conceptos análogos.
e) Os froitos, rendas e xuros de toda clase que produzan os bens ou dereitos que integren o patrimonio.
2. Os recursos extraordinarios constituídos por:
a) As subvencións, donativos, herdanzas ou legados ou calquera outra axuda económicas que concedan ao colexio as administracións públicas, corporacións ou entidades oficiais, empresas ou particulares.
b) Os bens, mobles ou inmobles que por herdanza, doazón ou calquera outro título, lucrativo ou oneroso, entren a formar parte do patrimonio do colexio.
c) As cantidades que por calquera outro concepto non especificado puidese percibir o colexio.
Artigo 57º.-Xestión financeira.
1. Os fondos e patrimonio do colexio investiranse exclusivamente nas atencións inherentes á súa existencia e competencias corporativas.
2. As xuntas de goberno en Pleno, salvo aqueles vogais que salven expresamente o seu voto, serán responsables dos investimentos e do uso dos fondos e do patrimonio, así como dos prexuízos que a estes poidan sobrevir por incumprimento das disposicións legais, regulamentarias e estatutarias e dos acordos da Xunta Xeral e do Consello Xeral.
3. A renovación ordinaria, total ou parcial, dos órganos executivos do colexio determinará a necesidade de que se leve a cabo unha auditoría interna por parte dunha comisión que estará integrada por tres graduados sociais colexiados que serán escollidos por sorteo entre aqueles con máis de cinco anos de antigüidade e dos cales como mínimo dous deberán ser exercentes.
4. En caso de disolución do Colexio logo de cumprir todas as obrigas pendentes, o sobrante, se o houbese, quedará á disposición do Consello Xeral ou do Consello de Graduados Sociais de Galicia.
Título V
Do réxime de responsabilidade dos colexiados
Capítulo I
Da responsabilidade penal
Artigo 58º.-Delitos e faltas.
Os graduados sociais están suxeitos a responsabilidade penal polos delitos e faltas que cometan no exercicio da súa profesión nos termos previstos na lexislación penal.
Capítulo II
Da responsabilidade civil
Artigo 59º.-Responsabilidade civil.
Os graduados sociais están suxeitos a responsabilidade civil cando por dolo ou neglixencia danen os intereses que tivesen confiados no exercicio da súa profesión; esta responsabilidade será exixible conforme a lexislación civil ante os tribunais de xustiza.
Capítulo III
Da responsabilidade ante os órganos xurisdicionais
Artigo 60º.-Correccións disciplinarias.
Na súa actuación ante os órganos xurisdicionais, os graduados sociais están suxeitos ás correccións disciplinarias establecidas na Lei orgánica do poder xudicial e nas leis procesuais.
Capítulo IV
Da responsabilidade disciplinaria
Sección primeira
Faltas e sancións
Artigo 61º.-Graduación das faltas.
As faltas cometidas polos graduados sociais poden ser moi graves, graves e leves.
Artigo 62º.-Faltas moi graves.
Son faltas moi graves:
a) Os actos e omisións que constitúan ofensa grave á dignidade da profesión, ás regras éticas que a gobernan e aos deberes establecidos nestes estatutos.
b) A comisión de delitos dolosos, en calquera grao de participación, como consecuencia do exercicio da profesión.
c) A infracción ao réxime de incompatibilidades establecido legalmente.
d) A alteración maliciosa dos datos consignados en documentos que expidan ou outorguen.
e) Ser condenado pola realización de actos de competencia desleal.
f) O exercicio das funcións profesionais sen estar dado de alta como exercente.
g) A reincidencia en falta grave.
Artigo 63º.-Faltas graves.
Son faltas graves:
a) A demora, neglixencia ou descoidos reiterados no cumprimento dos deberes e obrigas profesionais e corporativos que causen notorio prexuízo ou quebranto.
b) O incumprimento das normas estatutarias ou dos acordos adoptados polos órganos colexiais no ámbito da súa competencia.
c) O reiterado incumprimento da obriga de atender as cargas colexiais salvo que constitúa falta de maior gravidade.
d) A falta de respecto, por acción ou omisión, aos membros do Consello Xeral, do Consello de Graduados Sociais de Galicia e á Xunta de Goberno cando actúen no exercicio das súas funcións.
e) A desconsideración grave a autoridades, clientes ou compañeiros no exercicio da profesión.
f) A falta inxustificada a unha citación do presidente do Consello Xeral, Autonómico ou do colexio correspondente cando iso cause grave prexuízo á corporación.
g) A contravención do deber de solicitar a venia nos termos establecidos nestes estatutos.
h) Os actos e omisións descritos nas letras a), b), c), d) e f) do artigo anterior cando non tivesen entidade abonda para consideralos como moi graves.
Artigo 64º.-Faltas leves.
Son faltas leves:
a) A demora ou neglixencia no desempeño das funcións profesionais que teñan encomendadas, sempre que non ocasione prexuízo ou quebranto notorio.
b) A falta de respecto aos membros de Consello Xeral, do Consello Autonómico e da Xunta de Goberno no exercicio das súas funcións.
c) Os actos enumerados no artigo anterior cando non tivesen entidade abonda para ser considerados como graves.
Artigo 65º.-Sancións.
As sancións que poden impoñerse son:
1. Por faltas moi graves:
a) Suspensión do exercicio da profesión por prazo superior a seis meses sen exceder os dous anos.
b) Suspensión dos dereitos colexiais por prazo superior a seis meses sen exceder os dous anos.
c) Expulsión do colexio.
2. Por faltas graves:
a) Suspensión do exercicio da profesión por un prazo non superior a seis meses.
b) Suspensión dos dereitos colexiais por un prazo non superior a seis meses.
3. Por faltas leves:
a) Reprensión privada.
b) Apercibimento por escrito.
Sección segunda
Procedemento
Artigo 66º.-Competencia.
1. O procedemento para a imposición de sancións por faltas disciplinarias axustarase ao previsto na lexislación administrativa xeral relativa ao exercicio da potestade sancionadora.
2. Compételle á Xunta de Goberno a incoación do expediente disciplinario e o nomeamento de instrutor na persoa da xunta en quen se delegue e, se é o caso, do secretario.
3. A imposición de sancións é da exclusiva competencia da Xunta de Goberno, que adoptará os seus acordos por maioría de votos emitidos secretamente entre os membros presentes en sesión convocada para o efecto, excluído o membro da Xunta de Goberno que realizase a función de instrutor do expediente.
4. A sanción que se impoñerá por falta moi grave debe ser adoptada pola Xunta de Goberno mediante votación secreta e coa conformidade das dúas terceiras partes dos membros que a compoñan. O membro da xunta que, inxustificadamente, non concorrese deixará de pertencer ao órgano reitor do colexio.
Artigo 67º.-Competencias en relación cos membros das xuntas de goberno.
1. As facultades disciplinarias en relación cos membros da Xunta de Goberno do colexio corresponde ao Consello Galego de Colexios Oficiais de Graduados Sociais.
2. Contra o acordo do Consello Galego de Colexios de Graduados Sociais, nos casos previstos nos parágrafos precedentes, caberá recurso potestativo de reposición ante o mesmo consello que adoptou o acordo e, en todo caso, recurso contencioso-administrativo.
Artigo 68º.-Proporcionalidade.
Na imposición das sancións deberase gardar a debida proporción entre a gravidade do feito constitutivo da infracción e a sanción aplicada, consideraranse especialmente a existencia de intencionalidade ou reiteración e a natureza dos prexuízos causados como criterios para a graduación da sanción.
Artigo 69º.-Execución.
1. As sancións disciplinarias executaranse unha vez que sexan firmes en vía administrativa.
2. As sancións que impliquen suspensión do exercicio da profesión ou expulsión dun colexio terán efectos no ámbito de todos os colexios de graduados sociais de España, para cuxo fin deberán ser comunicadas ao Consello Xeral para que este as traslade aos demais colexios, que se absterán de incorporar ou habilitar o sancionado mentres estea vixente a sanción.
Artigo 70º.-Extinción da responsabilidade disciplinaria.
1. A responsabilidade disciplinaria dos colexiados extínguese polo cumprimento da sanción, a morte do colexiado, a prescrición da falta e a prescrición da sanción.
2. A baixa no colexio non extingue a responsabilidade disciplinaria contraída durante o período de alta, senón que se concluirá o procedemento disciplinario e a sanción quedará en suspenso para ser cumprida se o colexiado causase novamente alta no colexio.
Sección terceira
Prescrición
Artigo 71º.-Prazos de prescrición das faltas.
1. As faltas moi graves prescribirán aos tres anos, as graves aos dous anos e as leves aos seis meses.
2. O prazo de prescrición das infraccións comezará a contarse desde o día en que a infracción se cometese.
3. Interromperá a prescrición a iniciación, con coñecemento do colexiado, do procedemento sancionador, e continuará de novo o prazo de prescrición se o expediente sancionador estivese paralizado durante máis de dous meses por causa non imputable ao colexiado inculpado.
Artigo 72º.-Prazos de prescrición das sancións.
1. As sancións impostas por faltas moi graves prescribirán aos tres anos, as impostas por faltas graves aos dous anos e as impostas por faltas leves ao ano.
2. O prazo de prescrición das sancións comezará a contarse desde o día seguinte a aquel en que adquira firmeza a resolución pola cal se impón a sanción.
3. Interromperá a prescrición a iniciación, con coñecemento do colexiado, do procedemento de execución, e volverá transcorrer de novo o prazo se aquel está paralizado durante máis de seis meses por causa non imputable ao colexiado sancionado.
4. O prazo de prescrición da sanción cando o colexiado sancionado quebranta o seu cumprimento comezará a contarse desde a data do quebrantamento
Sección cuarta
Anotación de correccións e sancións disciplinarias
Artigo 73º.-Anotación.
1. As correccións disciplinarias que impoñan os xulgados ou tribunais ao graduado social faranse constar en todo caso no expediente persoal.
2. As sancións disciplinarias corporativas faranse constar en todo caso no expediente persoal.
Sección quinta
Cancelación de sancións disciplinarias
Artigo 74º.-Supostos de cancelación.
1. A anotación das sancións de reprensión privada e apercibimento por escrito quedarán canceladas polo transcurso do prazo de seis meses desde que adquiriu firmeza, se durante ese tempo non dese lugar o sancionado a outro procedemento disciplinario que remate coa imposición de sanción.
2. A anotación da sanción de suspensión poderá cancelarse, por instancia do interesado, cando transcorran polo menos dous ou catro anos desde a imposición firme da sanción, segundo que se trate de falta grave ou moi grave sempre e cando durante ese tempo non dese lugar o sancionado a novo procedemento disciplinario que remate coa imposición de sanción.
3. O colexiado sancionado coa expulsión do colexio poderá solicitar da Xunta de Goberno a rehabilitación cando transcorran polo menos seis anos desde a imposición firme da sanción. Para tal efecto, instruirase o oportuno expediente, con audiencia do interesado, que resolverá a Xunta de Goberno de forma motivada en votación secreta sendo necesario o voto favorable das dúas terceiras partes dos seus membros.
Título VI
Do réxime dos acordos e a súa impugnación
Artigo 75º.-Executividade.
Os acordos da Xunta Xeral e da Xunta de Goberno do colexio e as decisións do presidente e demais membros dos órganos colexiados, ditadas no exercicio das súas funcións, serán inmediatamente executivos, salvo que o propio acordo estableza outra cousa ou se refira ao réxime disciplinario dos colexiados.
Artigo 76º.-Actas.
1. No colexio levaranse obrigatoriamente dous libros de actas onde se transcribirán separadamente as correspondentes á Xunta Xeral e á Xunta de Goberno.
2. As actas serán asinadas polo presidente ou por quen o substituíse na presidencia e polo secretario ou quen desempeñase as súas funcións.
Artigo 77º.-Recurso ordinario.
1. Contra os acordos ou decisións do presidente e dos demais membros da Xunta de Goberno poderanse recorrer ante esta no prazo de quince días, contados desde o día seguinte á súa publicación ou, se é o caso, notificación aos colexiados ou persoas ás cales afecte. A Xunta de Goberno deberá resolver de forma expresa a impugnación no prazo de quince días, que se entenderá desestimada se transcorre o citado prazo sen se ditar resolución.
2. Contra a resolución expresa ou presunta do referido recurso caberá interpoñer recurso de alzada na forma prevista no artigo seguinte.
Artigo 78º.-Recurso de alzada.
1. Os acordos adoptados pola Xunta de Goberno poderán ser obxecto de recurso de alzada ante o consello correspondente, dentro do prazo dun mes desde o día seguinte á súa publicación ou, se é o caso, notificación aos interesados.
2. O recurso presentarase ante a Xunta de Goberno que ditou o acordo, que deberá remitilo ao consello correspondente no prazo de dez días, co seu informe e cunha copia completa e ordenada do expediente.
Artigo 79º.-Suspensión do acto impugnado.
1. A interposición do recurso, agás nos casos en que unha disposición estableza o contrario, non suspende a execución do acto impugnado, se ben o consello, logo de ponderación, suficientemente razoada, entre o prexuízo que causaría ao interese colexial ou a terceiros a suspensión e o prexuízo que se causa ao recorrente como consecuencia da eficacia inmediata do acto contra o que se recorre, poderá suspender de oficio ou por solicitude do recorrente a execución do acto contra o que se recorre cando a execución poida causar prexuízos de imposible ou difícil reparación, ou a impugnación se fundamente nalgunha das causas de nulidade de pleno dereito previstas no artigo 76º destes estatutos.
2. O acordo de suspensión deberá adoptarse no prazo de trinta días contados desde a solicitude, e entenderase concedida se transcorre o referido prazo sen ditarse resolución expresa.
Artigo 80º.-Recurso contra os acordos da Xunta Xeral.
1. Contra os acordos da Xunta Xeral poderá recorrer a Xunta de Goberno ou calquera colexiado con interese lexítimo ante o consello correspondente no prazo dun mes desde a súa adopción.
2. Se a Xunta de Goberno entendese que o devandito acordo é gravemente prexudicial para os intereses do colexio ou contrario ao ordenamento xurídico, poderá, ao tempo de formular o recurso previsto no parágrafo anterior, suspender inmediatamente a execución daquel, que deberá ratificar ou deixar sen efecto o consello correspondente no prazo de dez días.
Artigo 81º.-Nulidade.
1. Os actos dos órganos colexiais son nulos de pleno dereito nos casos seguintes:
a) Os que lesionen o contido esencial dos dereitos e liberdades susceptibles de amparo constitucional.
b) Os ditados por órgano manifestamente incompetente por razón da materia ou do territorio.
c) Os que teñan un contido imposible.
d) Os que sexan constitutivos de infracción penal ou se diten como consecuencia desta.
e) Os ditados prescindindo total e absolutamente do procedemento legalmente establecido ou das normas que conteñen as regras esenciais para a formación da vontade dos órganos colexiados.
f) Os actos expresos ou presuntos contrarios ao ordenamento xurídico polos cales se adquiran facultades ou dereitos cando se careza dos requisitos esenciais para a súa adquisición.
g) Calquera outro que se estableza expresamente nunha disposición de rango legal.
2. Son anulables os actos dos órganos colexiais que incorran en calquera infracción do ordenamento xurídico, incluída a desviación de poder.
3. O defecto de forma só determinará a anulabilidade cando o acto careza dos requisitos formais indispensables para alcanzar o seu fin ou dea lugar á indefensión dos interesados.
4. A realización de actuacións fóra do tempo establecido para elas só implicará a anulabilidade do acto cando así o impoña a natureza do termo ou prazo.
Artigo 82º.-Recurso contencioso-administrativo.
Contra os actos das xuntas xerais e da Xunta de Goberno do colexio, en canto estean suxeitos ao dereito administrativo, unha vez esgotados os recursos corporativos, recorrerase directamente ante a xurisdición contencioso-administrativa, logo de comunicación ao órgano que ditou o acto impugnado.
Artigo 83º.-Notificacións de acordos e resolucións.
1. As notificacións dos acordos da Xunta Xeral e da Xunta de Goberno de cada colexio e as decisións dos presidentes e demais membros dos órganos colexiados practicaranse na forma prevista na Lei de réxime xurídico das administracións públicas e do procedemento administrativo común.
2. Os prazos expresados en días enténdese que son hábiles, excluíndose do cómputo os domingos e os declarados festivos.
3. En todo o non expresamente regulado rexe como supletoria a Lei de réxime xurídico das administracións públicas e do procedemento administrativo común.
Título VII
Das relacións coas administracións
Artigo 84º.-Relacións coas administracións públicas.
1. O Colexio de Graduados Sociais relacionarase coa Administración Xeral do Estado a través do Consello Xeral e do Ministerio de Traballo e Asuntos Sociais, así como coas administracións autonómicas segundo o seu ámbito territorial de acordo coa Lei de colexios profesionais da Comunidade Autónoma de Galicia. Así mesmo, relacionaranse cos órganos xurisdicionais e gobernativos do poder xudicial no ámbito da actuación dos graduados sociais nas súas funcións de representación técnica das partes ante xulgados e tribunais.
2. As xestións de carácter corporativo que o colexio deba levar a cabo ante a Administración xeral do Estado efectuaranas directamente aqueles cando afecten cuestións da súa exclusiva competencia. Non obstante, cando as devanditas xestións, por razón da súa materia, afecten a competencia propia do Consello Xeral de Colexios Oficiais de Graduados Sociais de España realizaranse co seu coñecemento previo e na forma coordinada que este estableza.
Título VIII
Extinción e liquidación do colexio
Artigo 85º.-Extinción e liquidación do colexio.
A extinción do colexio requirirá o acordo unánime dos seus membros adoptado en Xunta Xeral convocada para o efecto e ratificado pola disposición legal correspondente. A liquidación levarase a cabo conforme as disposicións legais vixentes e prescricións contidas no acordo de disolución adoptado pola Xunta Xeral a que se refire o parágrafo anterior.
Disposicións transitorias
Primeira.-Respectaranse as situacións creadas e os dereitos adquiridos conforme o réxime anteriormente en vigor, sempre que non se opoñan ao disposto nestes estatutos.
Segunda.-O mandato dos actuais membros da Xunta de Goberno continuará durante o tempo que resta ata a súa renovación, conforme as normas que regularon a súa elección.
Terceira.-Os expedientes disciplinarios abertos antes da entrada en vigor destes estatutos e que se atopen en tramitación na devandita data rexeranse ata a súa conclusión polas normas vixentes no momento da súa incoación.
Disposición adicional
Estes estatutos enténdense sen prexuízo do que sobre esta materia, de acordo coa Constitución, a lexislación do Estado e a do Estatuto de autonomía, regule a Comunidade Autónoma de Galicia.